kaerle etc doen te wetene enenyegelicken tegewoirdige ende toecomende
dat wy ontfaen hebben de oitmoedige supplicatie van joose peysman schamel
jonc geselle woenende binnen onser stadt van loven inhoudende hoe
dat omtrent sinte andriesmisse lestleden de voirs. suppl met noch vive
andere gesellen tsamen gecaetst hebbende gegaen zyn in diverse
plaetsen in meyningen huere winnige te verdrincken ende omtrent
negen uren inden avont comende zyne voirs. gesellen opte rey$erct? vo$$
een huys daermen bier vercochte hebben aldaer geclopt ende geseyt
peter totter weirdinnen dat zy hen bier tappen soude dwelck zy nyet
doen en wilde zeggende ick en wil u nyet nieten waer op zy lieden vraeghden
waeromme zy henlieden geen bier nieten en wilde alsoe wel als zy
den anderen gesellen dede die daer waeren welcke woirden $$
zoo es gecomen vuyten huyse een wylen genoempt adriaen geens
hebbende enen pot in zyn handt hen vragende straffelick zyt ghy uw$$
vele waer op zy andwerdden wat hebt ghy daer mede te doene
dwelck hoirende de voirs. wylen adriaen heeft den voirs. pot
geworpen inden hoop van des voirs. suppl gesellen zoo dat
zyluden elck huere messen vuyt getrocken hebben ende daer
mede gehouwen ende oick met steenen geworpen naeden voirs.
wylen adriaen ende de voirs. suppl eens tot huys geweest
hebbende ende wederomme comende om tsamen te drincken ziende
tvoirs. gevecht heeft oick met steenen geworpen in sulcker vuegen
dat de voirs. wylen adriaen aldaer zekere quetsuren ontfinck ende
hebben hem alsoo vuyten den huyse gesloten van welcker quetsuren
deselve wylen adriaen gecomen es van levende live ter doot nyet
wetende nochtans de voirs. suppl wie van henlieden hem de voirs.
quetsure gegeven heeft ter cause van welcken ongevalle de
voirs. suppl beduchtende rigeur van iusticien hem zindert
geabsenteert heeft vuyt onsen landen ende heerlicheden ende
en soude aldaer nyet derren wederkeeren maer hem moeten
houden in vreemden landen ende contreyen in grooter armoeden
ende miserien zoo verre hem onse gracie hier op nyet gedeylt
en ware alsoo die voirs. suppl zeeght ons daerom
oitmoedelick biddende. zoo eest dat wy desen aengesien
compassie ende medelyden hebbende metten voirs. suppl ende willende
hem in desen gracie ende genade prefereren den rigeur van iusticien
hebben den selven suppl in gavalle als boven geremitteert
quytgeschonden ende vergeven remitteren quytschelden ende
vergeven vuyt onser zunderlinger gracien by desen tfeyt
ongeval ende dootslach voirs. mitgaders alle penen ende amenden
corporeele ende criminele daer inne hy hem overmits ende
vuyt saken van egene des voirs. es tegens ons onse hoocheyt ende
iusticie enichssins mach hebben mesgaen ende hebben hem dien
aengaende gerestitueert ende gestelt restitueren ende stellen tot
zynder goeder famen ende name in onsen voirs. lande van brabant
ende anderen onsen landen ende heerlicheden ende tot zynen goeden
nyet geconfisqueert zynde zoo verre daer eenge waren imponerende
hier op een ewich geswych ende silencie onsen procureur generael ende
allen anderen onsen rechteren iusticieren ende officieren hoedanige
die zyn oft wesen mogen satisfactie nochtans eerst ende alvoiren
gedaen der partien geinteresseert zynde zoo verre daer enige toe stonde
ende die noch nyet gedaen en ware civilick alleenlick behoudelick
dat de voirs. suppl tvoirs. ongeval tegens ons beteren sal naer gelegentheyt
vander mesdaet ende faculteyt van zynen goeden ende oick dat hy gehouden
zyn sal te betalen de redelicke costen van iusticien indien aer enige
gedaen zyn ter taxatien ende arbitragen van onsen lieven ende
getrouwen den cancelier ende lieden van onsen rade in brabant
die wy daer toe committeren by desen ontbieden daer om ende
bevelen onsen voirs. cancelier ende raidslieden dat voir hen
geroepen de gene die behoiren sullen geroepen te zyne zy procederen
wel ende deuchdelick ter verificatien ende interinemente van desen
endae dat gedaen ende de voirs. civile beternisse ende costen van
iusticien getaxeert gearbitreert ende betaelt alst behoiren sal
van wecle civile beternisse de gene van onsen rentmeesters
dien dat aengaet gehouden wordt ontfanck te maken
rekeninge bewys ende reliqua te doene tot onsen profyte metten
anderen peynen van zynen ontfange by onse drosset van brabant
meyer van loven bailliu van byvele ende van onsen walschen
lande van brabant amman van bruessel schouteten van
antwerpen ende vanden bossche ende alle andere onse ende onsser
vassallen ende smale heeren rechteren iusticieren ende officieren onss
voirs. landts van brabant ende van overmaze ende anderen onsen
landen ende heerlicheden hoedanige die zyn oft wesen moegen tegewoirdich
ende toecomende huere stadhouderen ende elcken van hen dien voirs.
suppl van deser onser tegewoirdeger gracien remissien ende
quytscheldingen gelyck ende inder manieren voirscreven tot ewigen
dagen peyselick vredelick ende volcomelick doen ende laten gebruycken
zonder hem ter contrarien van dien te doene ofte laten geschieden nu
noch in toecomende tyden enigen hinder stoot oft letsel in zynen
live oft goeden in eniger manieren maer by? als alsoo hy oft enige
van zynen voirs. ongeconfisqueerden goeden ter cause voirscreven
enichssins aengetast gearresteert oft becommert waren zy de
selve indien gevalle ter stont ende zonder vertreck ontslaen ende
stellen oft ontslaen ende stellen doen tot gheheelder ende volcomen
delivrancie want ons alsoe gelieft ende ten eynde dat dit
vast ende gestadich zy ende blive tot ewigen dagen zoo hebben
wy onsen zegel hier aen doen hangen behouden ons in allen anderen
saken onss rechts ende enenyegelicken des zyns gegeven in
onser stadt van bruessel inde maent van augusto int jaer
ons heeren duysent vyfhondert ende negenthiene ende
van onsen rycken tvierde aldus stont onder opte plycke
byden coninck in zynen rade ende geteekent momboir?
ende noch visa
gecolattioneert ende bevonden accorderend
metten originale by my